Unsen vruntleken groet myt begheringhe alles guden vorgescreven. Ersamen, leven heren unde vrunde. Juwen breff alze van des genomenen gudes weghene, dat to Wyborch bekummert licht, hebbe wy entfanghen unde wol vurstaen, unde dancken juw vor gude besorghinghe. Unde, leven vrunde, na dem dat id juw best beleghen is umme dat gud to vordernde, unde de staltnisse der sake juw ok best bekant is, so bidde wy juw begherleken, dat gi vormyddelst juwer wysheit hiir willen ane wesen vorseen, to betrachtende dat gemeyne beste. Sunderlinges so duncket uns nuette wesen, dat gi drepleke boden darumme senden, de alle dinges mechtich syn dat gud int gemeyne to voerdernde, wente wy uns wol besorghen, dat id arbeid unde gud kosten wil, alze ute her Turdes breve wol to vornemende steit. Umme de theringhe der boden unde wat dat gud kostet to entfriggende duencket uns nuette wesen, dat men dat uppet erste van dem puntghelde neme bette so langhe, dat de stede hir bynnen landes sik vorghadderen unde darvan eens werden moeghen, wer me de theringe uppe gud reken schole edder van dem puntghelde nemen moeghe; unde boven alle so wille wy van der unser wegene dar gud vor wesen, wes darumme vortert wert, waddertolegghende unde to betalende na parttale. Leven heren unde vrunde, willet hiir des besten inne ramen, juw dar alzo inne to bewisende, alze gi wolden, dat wy doen scholden, efft id hiir myt uns so beleghen were, unde dat gi jo alle dink endeghen myt der hast, wente wy uns anders groters schaden besorghen in der togheringhe. Darmede siit Gode bevolen. Screven under unseme secrete, in sunte Thomas avende. Borgermeystere unde raed der stat Darbte. Adress: Den ersamen, wysen mannen, heren borgermeysteren unde rade der stat Revele, unsen leven vrunden.